“SCB 10X” ตั้ง “มุขยา พานิช” นั่งเก้าอี้ CEO ขับเคลื่อนองค์กรสู่ผู้นำอาเซียน
“SCB 10X” แต่งตั้ง “มุขยา (ใต้) พานิช” ดำรงตำแหน่ง CEO พร้อมด้วย “ไพลิน (พาย) วิชากูล” ดำรงตำแหน่ง COO ขับเคลื่อนองค์กร ภายใต้กลยุทธ์ "Moonshot Mission" ก้าวขึ้นเป็นผู้นำการลงทุนด้านเทคโนโลยีดิจิทัลในภูมิภาคเอเชียตะวันออกเฉียงใต้
“SCB 10X” แต่งตั้ง “มุขยา พานิช” นั่งเก้าอี้ CEO พร้อม “ไพลิน วิชากูล” ดำรงตำแหน่ง COO ขับเคลื่อนองค์กรสู่ผู้นำการลงทุนเทคโนโลยีดิจิทัลอาเซียน
4 ส.ค. 2565

บริษัท เอสซีบี เท็นเอกซ์ จำกัด (SCB 10X) บริษัทภายใต้กลุ่มเอสซีบี เอกซ์ ประกาศแต่งตั้ง นางมุขยา (ใต้) พานิช ขึ้นดำรงตำแหน่งประธานเจ้าหน้าที่บริหาร (CEO) มีผลตั้งแต่วันที่ 1 สิงหาคม 2565 เพื่อรับภารกิจสำคัญในการเป็นหัวเรือใหญ่ขับเคลื่อนองค์กรภายใต้ภารกิจพิชิตดวงจันทร์ “Moonshot Mission” มุ่งเน้นสร้างการเติบโตแบบก้าวกระโดด และนำพา SCB 10X ก้าวสู่การเป็นผู้นำด้านการลงทุนร่วมสร้าง และการลงทุนด้านเทคโนโลยีดิจิทัลในภูมิภาคเอเชียตะวันออกเฉียงใต้ นางมุขยาจะยังคงดำรงตำแหน่ง Chief Venture and Investment Officer พร้อมไปกับตำแหน่งประธานเจ้าหน้าที่บริหาร (CEO)
สำหรับโครงสร้างบริหารจัดการใหม่นี้ ดร.อารักษ์ สุธีวงศ์ จะยังคงดำรงตำแหน่งกรรมการ บริษัท เอสซีบี เท็นเอกซ์ จำกัด โดยจะช่วยสนับสนุนภารกิจขององค์กร อีกทั้งยังได้เสริมทัพทีมผู้บริหารระดับสูงแต่งตั้ง นางสาวไพลิน (พาย) วิชากูล ขึ้นดำรงตำแหน่งประธานเจ้าหน้าที่ฝ่ายปฏิบัติการ (Chief Operating Officer) เพื่อรับผิดชอบด้านการลงทุน (Portfolio and Venture Management) การวางกลยุทธ์องค์กร (Strategic Planning) บุคคล และสื่อสารองค์กร (People &amp; Branding) และการบริหารความเสี่ยง (Risk Management ) เพื่อให้การบริหารงานมีความต่อเนื่องบรรลุเป้าประสงค์ตามแผนยุทธศาสตร์ที่ตั้งไว้ และรองรับบริบทใหม่แห่งโลกการเงินอนาคต
ทั้งนี้ภายใต้ภารกิจ “Moonshot Mission” SCB 10X มุ่งเน้นสร้างการเติบโตแบบก้าวกระโดด ผ่านการลงทุนในบริษัทเทคคอมพานี และสตาร์ทอัพที่มีศักยภาพทั่วโลก (Venture Capital) รวมถึงการลงทุนร่วมสร้าง (Venture Building) โดยเฉพาะอย่างยิ่งในกลุ่มเทคโนโลยีดิจิทัลแห่งโลกอนาคต ได้แก่ บล็อกเชน และ Disruptive Technology ที่เกิดขึ้นในรูปแบบใหม่ๆ เช่น Metaverse, Web 3.0 และ Deep Tech นอกจากนี้ SCB 10X ยังมุ่งมั่นตั้งใจที่จะสนับสนุน และร่วมสร้างยูนิคอร์นให้เกิดขึ้น และร่วมผลักดันให้เมืองไทยเป็นศูนย์กลางคอมมูนิตี้ด้าน Disruptive Technology โดย SCB 10X มีเป้าหมายสำคัญในการก้าวสู่ผู้นำด้านการลงทุน และการร่วมสร้างในภูมิภาคเอเชียตะวันออกเฉียงใต้
โดยนางมุขยา (ใต้) พานิช เข้าร่วมงานกับ SCB 10X ตั้งแต่เริ่มก่อตั้งองค์กรในปี 2563 ในตำแหน่ง Chief Venture and Investment Officer ก่อนได้รับความไว้วางใจให้ดำรงตำแหน่งประธานเจ้าหน้าที่บริหาร (CEO) ควบคู่ไปกับ Chief Venture and Investment Officer โดยตลอดระยะเวลาที่ได้ร่วมงานกับ SCB 10X นางมุขยาได้บริหารทีม Venture Capital จนทำให้ SCB 10X ได้รับรางวัลและการจัดอันดับจากสถาบันชั้นนำระดับโลก ได้แก่ อันดับที่ 2 ของกลุ่ม Global CVC ที่ลงทุนในสตาร์ทอัพด้าน Fintech และอันดับที่ 8 จาก CVC ทั่วโลก จากรายงาน “CB Insights State of Fintech Global 2021”  ซึ่งสำรวจและจัดอันดับโดย CB Insights และรางวัล Top Female Decision Makers ในเอเชียตะวันออกเฉียงใต้ จาก DealStreetAsia เป็นต้น นับเป็นสิ่งที่สะท้อนถึงความสามารถ และความเชี่ยวชาญที่มากไปด้วยประสบการณ์ของนางมุขยาได้เป็นอย่างดี
อย่างไรก็ดีก่อนร่วมงานกับ SCB 10X นางมุขยามีประสบการณ์คร่ำหวอดในแวดวง Tech Startup และการลงทุนด้านเทคโนโลยีกับบริษัทชั้นนำระดับโลก ในซิลิคอนแวลลีย์ (Silicon Valley), นิวยอร์ก และสิงคโปร์ กว่า 20 ปี อีกทั้งมีความเชี่ยวชาญเฉพาะทางด้านการลงทุนในบริษัทเทคโนโลยี ทั้งบริษัทเอกชน และบริษัทมหาชน โดยเฉพาะในอุตสาหกรรมด้านเซมิคอนดักเตอร์ (Semiconductor), ฮาร์ดแวร์ (Hardware), ซอฟต์แวร์ (Software), อินเทอร์เน็ตและสื่อ (Internet/Media) รวมถึงด้านวิทยาการหุ่นยนต์ (Robotics), ฟินเทค (FinTech) และบล็อกเชน (Blockchain) ด้านการศึกษา นางมุขยามีประวัติการศึกษาในด้านวิศวกรรมศาสตร์และการบริหารธุรกิจ ได้รับทุน King’s Scholarship จนจบการศึกษาระดับปริญญาตรีและปริญญาโทเกียรตินิยมด้านวิศวกรรมศาสตร์และคอมพิวเตอร์มหาวิทยาลัย MIT และจบการศึกษาระดับปริญญาโทด้านบริหารธุรกิจ (MBA) จากมหาวิทยาลัยฮาร์วาร์ด
ขณะที่ SCB 10X ภายใต้การบริหารงานของนางมุขยา พร้อมเดินหน้าขยายทีมเปิดรับ Talents ด้านการลงทุน และการร่วมสร้างหลายตำแหน่ง เพื่อก้าวขึ้นสู่ผู้นำด้านการลงทุนชั้นนำในภูมิภาคเอเชียตะวันออกเฉียงใต้ โดยผู้สนใจเข้าร่วมเป็นส่วนหนึ่งของ SCB 10X สามารถศึกษาละเอียดได้ที่ www.scb10x.com/careers